สรุปภาวะตลาดต่างประเทศ ประจำวันที่ 6 ก.ย. 2562
สรุปภาวะตลาดต่างประเทศ ประจำวันที่ 6 ก.ย. 2562
สรุปภาวะตลาดต่างประเทศ ประจำวันที่ 6 ก.ย. 2562
9 ก.ย. 2562

ดัชนีดาวโจนส์ตลาดหุ้นนิวยอร์กปิดบวกเมื่อวันศุกร์ (6 ก.ย.) หลังจากนักลงทุนปรับตัวรับการกล่าวสุนทรพจน์ของนายเจอโรม พาวเวล ประธานธนาคารกลางสหรัฐ (เฟด) และการเปิดเผยข้อมูลการจ้างงานนอกภาคเกษตรของสหรัฐที่ต่ำกว่าคาด ซึ่งเพิ่มแนวโน้มที่เฟดจะปรับลดอัตราดอกเบี้ยในเดือนนี้ ขณะที่แผนการกระตุ้นเศรษฐกิจของจีนก็ได้ช่วยคลายความวิตกเกี่ยวกับการขยายตัวของเศรษฐกิจโลกด้วย
ดัชนีเฉลี่ยอุตสาหกรรมดาวโจนส์ปิดที่ 26,797.46 จุด เพิ่มขึ้น 69.31 จุด หรือ +0.26% และ ดัชนี S&amp;P500 ปิดที่ 2,978.71 จุด เพิ่มขึ้น 2.71 จุด หรือ +0.09% ขณะที่ดัชนี Nasdaq ปิดที่ 8,103.07 จุด ลดลง 13.75 จุด หรือ -0.17%
 
ตลาดหุ้นยุโรปปิดปรับตัวขึ้นเมื่อวันศุกร์ (6 ก.ย.) โดยบวกขึ้นเป็นวันที่ 3 ติดต่อกัน เนื่องจากนักลงทุนขานรับจีนดำเนินมาตรการกระตุ้นการปล่อยกู้ของภาคธนาคาร ซึ่งได้ช่วยหนุนความเชื่อมั่นในตลาด แม้สหรัฐเปิดเผยข้อมูลการจ้างงานที่ชะลอตัวเกินคาด และเยอรมนีเปิดเผยข้อมูลผลผลิตภาคอุตสาหกรรมลดลงก็ตาม
ดัชนี Stoxx Europe 600 บวก 0.32% ปิดที่ 387.14 จุด
ดัชนี CAC-40 ตลาดหุ้นฝรั่งเศสปิดที่ 5,603.99 จุด เพิ่มขึ้น 10.63 จุด หรือ +0.19%, ดัชนี DAX ตลาดหุ้นเยอรมันปิดที่ 12,191.73 จุด เพิ่มขึ้น 64.95 จุด หรือ +0.54% และ ดัชนี FTSE 100 ตลาดหุ้นลอนดอนปิดที่ 7,282.34 จุด เพิ่มขึ้น 11.17 จุด หรือ +0.15%
 
ตลาดหุ้นลอนดอนปิดปรับตัวขึ้นเมื่อวันศุกร์ (6 ก.ย.) โดยได้แรงหนุนจากการที่จีนออกมาตรการกระตุ้นเศรษฐกิจ และหุ้นในกลุ่มก่อสร้างบ้านปรับตัวขึ้น หลังจากที่บริษัทเบิร์คลีย์เปิดเผยถึงภาวะที่แข็งแกร่งในตลาดการก่อสร้างบ้านของอังกฤษ แม้ตลาดยังคงวิตกกับความไม่แน่นอนเกี่ยวกับการแยกตัวของอังกฤษออกจากสหภาพยุโรป (Brexit) และสหรัฐเปิดเผยข้อมูลการจ้างงานที่น่าผิดหวังก็ตาม
ดัชนี FTSE 100 ตลาดหุ้นลอนดอนปิดที่ 7,282.34 จุด เพิ่มขึ้น 11.17 จุด หรือ +0.15%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อวันศุกร์ (6 ก.ย.) โดยได้แรงหนุนจากการที่ธนาคารกลางสหรัฐ (เฟด) ส่งสัญญาณปรับลดอัตราดอกเบี้ยลงอีกในเดือนนี้ และจำนวนแท่นขุดเจาะน้ำมันในสหรัฐลดลง
สัญญาน้ำมันดิบ WTI ส่งมอบเดือนต.ค. เพิ่มขึ้น 22 เซนต์ หรือ 0.4% ปิดที่ 56.52  ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย. เพิ่มขึ้น 59 เซนต์ หรือ 1% ปิดที่ 61.54 ดอลลาร์/บาร์เรล
 
สัญญาทองคำตลาดนิวยอร์กปิดร่วงลงเป็นวันที่ 2 ติดต่อกันเมื่อวันศุกร์ (6 ก.ย.) หลังนายเจอโรม พาวเวล ประธานธนาคารกลางสหรัฐ (เฟด) แสดงความเห็นเชิงบวกเกี่ยวกับเศรษฐกิจสหรัฐ ซึ่งลดความต้องการทองในฐานะสินทรัพย์ปลอดภัย
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 10 ดอลลาร์ หรือ 0.66% ปิดที่ 1,515.5 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 68.8 เซนต์ หรือ 3.66% ปิดที่ 18.119 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 5.2 ดอลลาร์ หรือ 0.54% ปิดที่ 958.5 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 16.4 ดอลลาร์ หรือ 1.1% ปิดที่ 1,544.70  ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (6 ก.ย.) เนื่องจากนักลงทุนขานรับการแสดงสุนทรพจน์ของนายเจอโรม พาวเวล ประธานธนาคารกลางสหรัฐ (เฟด) ซึ่งส่งสัญญาณเชิงบวกว่า เฟดจะยังคงดำเนินมาตรการต่อไปเพื่อกระตุ้นการขยายตัวของเศรษฐกิจสหรัฐ
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ปรับตัวขึ้น 0.0035% แตะที่ระดับ 98.4095 เมื่อคืนนี้
ดอลลาร์แข็งค่าเมื่อเทียบกับฟรังก์สวิส ที่ระดับ 0.9880 ฟรังก์ จากระดับ 0.9868 ฟรังก์ แต่ดอลลาร์สหรัฐอ่อนค่าเมื่อเทียบกับเงินเยน ที่ระดับ 106.89 เยน จากระดับ 106.95 เยน และดอลลาร์สหรัฐอ่อนค่าเมื่อเทียบกับดอลลาร์แคนาดา ที่ระดับ 1.3174 ดอลลาร์แคนาดา จากระดับ 1.3234  ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1028 ดอลลาร์ จากระดับ 1.1036 ดอลลาร์ ขณะที่เงินปอนด์อ่อนค่าลงสู่ระดับ 1.2292 ดอลลาร์ จากระดับ 1.2323 ดอลลาร์ ส่วนดอลลาร์ออสเตรเลียแข็งค่าแตะที่ระดับ 0.6847 ดอลลาร์สหรัฐ จากระดับ 0.6816 ดอลลาร์สหรัฐ